
      PREFACI 


       


      Aquestes pàgines neixen de la invitació que vaig rebre per visitar el Departament de Filosofia de la Universitat de Princeton durant els mesos de novembre i desembre del 2024. La meva relació amb els filòsofs de Princeton es remuntava a uns quinze anys enrere, quan Bas van Fraassen es va interessar –un dels primers a fer-ho– per l’enfocament relacional de la mecànica quàntica que jo havia començat a explorar durant la dècada dels noranta.1 Voldria mostrar amb aquestes paraules el meu agraïment a Hans Halvorson per haver renovat aquesta relació, així com a Gideon Rosen, Mark Johnston i la resta de membres del departament, des del director fins als estudiants, per haver-me fet sentir molt ben acollit i haver participat intensament en uns debats que han deixat una empremta profunda en aquest text. Va ser tota una experiència, sobretot quan no estàvem d’acord. 


      El tema de les lliçons –i d’aquestes pàgines– era el de les implicacions filosòfiques de la revolució científica en curs. 


      En el llibre que teniu a les mans, però, m’adreço a diferents tipus de lectors. D’una banda, als meus lectors que no tenen coneixements tècnics però sí curiositat per entendre què comporta la ciència moderna per a les grans qüestions filosòfiques de sempre. De l’altra –i potser encara més–, als filòsofs i científics interessats en les implicacions conceptuals de la gravetat i els quàntums considerats conjuntament. 


      «Sobre la igualtat de totes les coses» (齊物論) és el títol de l’extraordinari segon capítol del Zhuangzi, una de les grans obres de l’antiguitat. Fa al·lusió a l’antifundacionalisme al qual crec que ens porta la ciència moderna: els electrons i la ment, les pedres i les lleis, les afirmacions i les galàxies no són d’una naturalesa, en essència, diferent els uns dels altres. Són conceptes que s’il·luminen recíprocament. 


      Vet aquí el món que veig emergir de la revolució científica del segle XX i que intento il·lustrar a les pàgines d’aquest llibre. És un món que no està fet d’objectes, que no ocupa espai, que no es desenvolupa en el temps i no es regeix per causes i efectes. Està teixit a còpia de relacions, format de perspectives entrellaçades, i només es pot descriure des de dins. Ens convida a modificar els conceptes amb què estem acostumats a organitzar la realitat, a abandonar les certeses i a renunciar als fonaments últims. 


      Aprofundir-hi –primer com a estudiant, després com a investigador–, reflexionar-hi i discutir-lo llargament ha estat per a mi, i encara és, motiu de sorpresa i de vertigen. És un món aliè. Però per a nosaltres, éssers mortals formats principalment de pensaments i emocions, em sembla un món més lleuger i acollidor. 

    

  
    
      PRIMERA LLIÇÓ. L’ESTRUCTURA RELACIONAL DE LA REALITAT 

      

        Ens presentem com a estudiosos de les matemàtiques i la física. En la nostra feina diària ens veiem abocats a plantejar preguntes del mateix tipus que les de la metafísica; i les abordem, però sense confiar en el poder de penetració innat de les nostres ments, sinó entrenats per adaptar contínuament les nostres maneres de pensar als fets de la naturalesa externa. 


        

        JAMES CLERK MAXWELL, Address to 


        the Mathematical and Physical Sections 


        of the British Association, 18702 

      

      

      La curiositat ens uneix. Som germans en les preguntes. Som germanes en les preguntes. No parem de descobrir perspectives noves, que ens obren mirades noves a la realitat. El que em fascina de la ciència és aquest anar ajustant constantment els nostres conceptes, que s’han d’adaptar al que anem aprenent. Les idees amb què pensem el món han estat forjades per l’experiència de les generacions que ens han precedit, i les noves experiències i els nous coneixements les modifiquen. 


      És així com repensem la naturalesa de la realitat física, però també la naturalesa del coneixement i de nosaltres mateixos: subjectes del saber, testimonis de l’existència, artífexs i intèrprets del significat dels termes que fem servir, éssers concrets, porcions del món físic, teixits per pensaments, desitjos, projectes, emocions i somnis. 


      Els salts conceptuals als quals ens empeny la ciència del segle XX són encara més radicals que els de la gran revolució científica que va inaugurar l’edat moderna; una revolució iniciada per Copèrnic, continuada per Galileu i culminada per Newton, que va acabar substituint les jerarquies angèliques i els influxos astrals per cossos i forces. El gran èxit de la scientia nova –tal com l’anomenaven a l’època– va tenir un impacte radical en la civilització europea i d’arreu del món, i va preparar el camí per a la Il·lustració de Voltaire, Hume i Kant, per a la Revolució Industrial i per a la modernitat. Actualment, la revolució científica en curs és igual de rupturista. Ara bé, crec que el seu abast filosòfic encara no s’ha assimilat. 


      Hi ha una part del pensament filosòfic que manté una certa distància amb la ciència contemporània. Un error, a parer meu. Al llarg dels segles, la millor filosofia sempre ha estat atenta a la ciència del seu temps. Noms com Aristòtil, Hume, Kant o Husserl tenien molt present el que la ciència feia. Qui no tingui en compte la ciència dels nostres dies cometrà el mateix error que aquells que, després de la revolució copernicana, es van quedar ancorats en la idea que la Terra és el centre de l’univers. És com quedar-se tancat en les quatre parets de casa. Però fins i tot el pensament filosòfic que sí que té present la ciència em sembla que no se n’acaba de sortir a l’hora d’assimilar completament el saber de la tumultuosa revolució científica en curs. 


      Les pàgines que segueixen són una reflexió sobre les implicacions conceptuals i filosòfiques d’aquesta revolució, la meva contribució per mirar d’entendre-les. He intentat resumir-hi el que crec que entenc, ara, de tot aquest saber, després d’una vida dedicada a la física fonamental, vorejant els límits del que sabem. M’he esforçat per presentar les idees tan transparents com m’ha estat possible per a tots els meus lectors; però, compte: no és un llibre senzill. És un vol de llarga durada. Hi presento un catàleg ben assortit de pensaments i idees, vinculats entre ells, per construir pas a pas una visió coherent del que crec que som capaços (o incapaços) de dir sobre les coses, sobre el nostre coneixement, sobre l’espai, el temps i nosaltres mateixos, a la llum del que ens ha ensenyat la física contemporània. 


      Les lliçons van fent ziga-zagues entre nosaltres i la natura. En aquesta primera lliçó, després d’una breu reflexió inicial sobre alguns aspectes de la física que s’estudia a l’escola, m’endinso en el terreny aspriu dels quàntums.3 En la segona em centro en com parlem, nosaltres mateixos, del coneixement; de com tancar el cercle entre coneixement i món.4 


      La tercera està dedicada a l’espai i el temps5 i a l’estructura conceptual necessària per conciliar els dos grans salts conceptuals del segle XX: els quàntums i els descobriments d’Einstein sobre l’espai, el temps i la gravetat.6 Amb la quarta tornem a nosaltres, per tractar de la base física del flux del temps i dels fenòmens relacionats amb aquest flux, el primer dels quals és la nostra òbvia llibertat per decidir el futur.7 


      La cinquena està dedicada a com podem pensar avui sobre la naturalesa.8 A la sisena intento arribar a bon port de tot aquest coneixement tan ric però tan refractari a certeses i fonaments últims. Finalment, en un annex explico com funciona la ciència; aquesta ciència que ens ha obert el món estrany que estic a punt de descriure.9 


      

      Terra 


      

      Abans d’entrar en els quàntums, als quals dedico aquesta primera lliçó, voldria fer una observació. Els humans habitem la superfície d’un planeta anomenat Terra. Es tracta d’un indret ben peculiar, amb característiques que no són gens habituals a l’univers. No és que siguin úniques –hi ha altres planetes semblants a la Terra–, però sí que és cert que el vastíssim cosmos és, en general, molt diferent de casa nostra. Les peculiaritats de la superfície del nostre planeta ens indueixen a alguns prejudicis que ens dificulten la comprensió del món immens. Vet aquí algunes d’aquestes peculiaritats. 


      La superfície de la Terra és molt petita. De tan petita, la llum triga només una dècima de segon a recórrer-la: un lapse de temps que no podem percebre amb els sentits. D’aquí ve que ens puguem comunicar d’una manera que sembla instantània: som a Nova York i parlem per telèfon amb algú que és a Shanghai com si el tinguéssim al costat. En canvi, amb un amic que visqués en una altra estrella això no seria possible. Per fer el viatge d’anada i tornada de l’estrella més propera un senyal trigaria anys i anys. La conversa seria mortal d’avorriment. Les dimensions minúscules de la Terra ens fan la impressió que el temps és compartit, que preguntar-se què passa ara mateix en algun altre lloc té tot el sentit del món: només cal fer una trucada i preguntar-ho. Però no és pas així, en el món immens. La idea d’un temps comú funciona només aquí, entre nosaltres, els del veïnat de la Terra, però no funciona amb la resta de l’univers. 


      A la Terra hi ha objectes. Una pedra, un bolígraf o una casa són tots objectes, coses: entitats sòlides i ben definides, estables en el temps. Això ens indueix a creure que la natura està feta de coses. Però només cal pensar en Júpiter, Saturn o el Sol per adonar-nos que no sempre és així. Es tracta de mons molt més grossos que la Terra, on es produeixen tota mena de fenòmens, però són fluids. Allà, els fenòmens no es poden interpretar en clau d’objectes. No n’hi ha, de coses, a Saturn. 


      La superfície de la Terra està envoltada d’aire. L’aire és una substància estranya, la tractem com si no hi fos. Diem: «aquest got és buit» quan, de fet, és ple d’aire. L’evanescència de l’aire ens duu a creure que l’espai és buit. Però, al cosmos, de buit de debò, no hi ha res. 


      Una quarta part de la superfície de la Terra és molt rígida. Els terratrèmols i els bradisismes són poc freqüents; els continents es mouen de manera molt lenta. Aquesta circumstància ens facilita una manera molt peculiar de situar-nos: donar noms als indrets de la Terra i utilitzar-los per dir on són les coses –«soc a Princeton» o «soc al Ponte Pietra de Verona». Si, en canvi, només hi hagués mar, on l’aigua no s’està mai quieta, localitzar-nos seria força més complicat, com saben prou bé els mariners. L’existència d’indrets fixos a causa de la rigidesa dels continents ens fa pensar en l’espai d’una manera que no funciona arreu. És a dir, que aquesta rigidesa ens permet dir «em quedo al mateix lloc» en lloc de dir «no em moc en relació amb la superfície sòlida de la Terra». A Júpiter, per exemple, no queda clar què vol dir «em quedo al mateix lloc». 


      A la Terra, la gravetat és si fa no fa la mateixa a tot arreu. Per això el temps que passa entre que ens separem i que ens tornem a trobar és el mateix per a tothom. Però en el vast univers, això no és pas així. El temps passa a velocitats diferents per a diferents viatgers i, quan es retroben, generalment no han envellit el mateix nombre d’anys. 


      

      Un nen que es fa gran en un poble pensa que arreu del món és tot igual que al seu poble. Es pensa que trobarà sempre els mateixos costums, la mateixa manera de vestir-se, la mateixa llengua. Quan descobreix que el món és divers, es queda bocabadat. I aquest quedar-se bocabadat és la cosa més bonica de l’aprendre. La ciència és això mateix. 


      Però no sempre és fàcil alliberar-se de les idees del lloc on hem nascut. Per més que aprenguem, per exemple, que a Londres dels gats en diuen cats, i a Nova Delhi, billee, ens continuarà costant acceptar la idea que el nom real d’aquest felí no sigui específicament gat. 


      És una cosa instintiva, en nosaltres, el fet d’entendre les particularitats locals com a veritats universals. No ens adonem fàcilment que les coses que ens semblen tan òbvies només són aspectes de «la poca terra que ens fa com a feres»,10 com anomena Dante la Terra quan la veu, al final del «Paradís», allà baix, petita, des de les altures del cel de les estrelles fixes. 


      Les peculiaritats de la superfície de la Terra, el poble on ens hem fet grans, generen, en nosaltres, prejudicis que no és fàcil treure’s del damunt. Si no volem ser com aquell nen que només coneix el seu poble, hem d’aprendre a separar-nos-en. 


      En el món immens no hi ha objectes, ni espai buit, ni localitzacions absolutes d’esdeveniments, i dir que alguna cosa roman al mateix lloc no significa res. Tampoc vol dir res parlar d’un «ara» en llocs llunyans; no existeix un temps comú... La realitat, tal com veurem, és més complexa, més variada, del que estem acostumats. 


      

      Velocitat 


      

      Permeteu-me que m’aturi en un altre fet elemental abans de passar a la ciència del segle XX; un fet que introdueix una idea que tindrà un paper molt important al llarg d’aquest llibre. 


      Fixa’t, estimat lector, estimada lectora, en un objecte que tinguis al costat. Posem per cas, la cadira on seus (o el sofà on jeus). Mira-te-la i pensa si està quieta o si es mou. Si no està quieta, pensa a quina velocitat es mou. 


      La primera resposta, la instintiva, és que, si ningú la mou, la cadira està quieta. Bé, sempre que no estiguis llegint això en un tren o en un avió, perquè, aleshores, el seient on seus es mou igual de de pressa que el tren o que l’avió, i la velocitat pot arribar a ser de centenars de metres per segon. 


      Però potser, mentre llegeixes, ja se t’ha acudit que, ben mirat, la Terra també es mou: gira sobre el seu eix i al voltant del Sol. És a dir, que tots plegats ens hi movem, i a una velocitat considerable. Per tant, sigui com sigui, la cadira es mou amb el moviment de la Terra. 


      Però encara no hem acabat. La galàxia també gira, i el sistema solar s’hi desplaça. Així, amb la galàxia, la cadira es mou a gran velocitat. I la galàxia? Que potser també s’està desplaçant a una determinada velocitat en relació amb alguna altra cosa...? En relació amb quina cosa? 


      Ens podem aturar un moment aquí, en aquesta seqüència de punts de referència respecte dels quals ens hem de preguntar a quina velocitat es mou la cadira? Que potser hi ha alguna referència final, una de fixa i quieta de debò, que ens permeti dir a quina velocitat es mou la cadira? 


      Qualsevol bon estudiant de física sap molt bé que la resposta és «no». De fet, Galileo Galilei ja la intuïa quatre segles enrere, i va quedar ben clara amb l’avenç històric en l’estudi de la mecànica. No hi ha cap referència absoluta que ens permeti dir què es mou i què no; tan sols ho podem afirmar en relació amb alguna altra cosa. Només té sentit preguntar-se si un objecte es mou o no es mou si és respecte d’un altre objecte. La pregunta de si un objecte està quiet o es mou per ell mateix no té cap sentit.11 


      Normalment, establim una referència implícitament, sense dir-ho. La Terra proporciona una referència que ens és útil: sòlida, grossa, accessible. Quan diem «quiet», sovint volem dir «quiet respecte de la Terra». Però no sempre. Si, en un avió, l’home que tenim davant diu al seu fill «estigues quiet», no vol dir que el pobre nen s’hagi de llançar per la finestra per estar quiet respecte de la Terra. El que vol dir és que el nen no ha de córrer amunt i avall respecte de l’avió. Quan estudiem els moviments dels planetes, prendre la Terra com a referència no és una bona idea: el Sol és millor.12 No és que sigui una referència absoluta perquè, de fet, en la nostra comprensió actual del món, no n’hi ha cap, de referència absoluta.13 


      Però, com que estem acostumats a utilitzar la Terra com a referència, el més natural és pensar que igualment hi ha d’haver una referència última i de debò, fins i tot si la Terra es mou respecte del Sol, i les galàxies es mouen les unes respecte de les altres. 


      Per a nosaltres és instintiu pensar que el fet que un objecte estigui quiet no té, en última instància, un significat, independentment del que facin els altres objectes o d’on siguin. Ens equivoquem. És com pensar que, encara que els gats tinguin noms diferents en diferents idiomes, en última instància n’han de tenir un, només un, de debò. 


      

      Et demano disculpes, estimat lector, si he pedantejat una mica en reiterar una idea que potser ja tenies ben clara. És un fenomen que ja s’estudia a l’escola, amb la física elemental. 


      Ara bé, crec que no tenim prou en compte com és de radical el descobriment que la velocitat és una propietat relativa. No és gens fàcil de pair aquesta idea que, si hi pensem a fons, és molt i molt sorprenent. 


      Durant el mes en què vaig impartir les conferències que són l’origen d’aquest llibre, vaig fer amistat amb un jove brillant que treballava al Departament de Filosofia. Parlant amb ell, em vaig adonar que coneixia aquesta física, però que no hi creia! Un dia, durant un debat, em va dir: «Vinga, Carlo, algun sentit absolut hi ha d’haver en què una cosa es mogui o estigui quieta». Sí, acceptava la idea que no és possible mesurar si un objecte es mou o no, però insistia en la idea que moure’s o no moure’s igualment havia de ser un fenomen real, encara que no es pugui observar. Un jove del Departament de Filosofia d’una de les universitats més prestigioses del món no havia digerit el que Galileu havia copsat quatre segles enrere.14 


      Però què era el que l’induïa a pensar que hi ha alguna cosa de real en la idea de moviment absolut, encara que no sigui observable? La resposta que em va donar és una de les raons per les quals escric aquest llibre. 


      Em va dir: «Perquè és intrínsec a la naturalesa mateixa del concepte de moviment que una cosa es mogui o estigui quieta». 


      El món, segons ell, s’ha d’adaptar als nostres conceptes. 


      On és l’error? No hi ha cap mena de dubte que en la naturalesa mateixa del seu concepte de moviment els objectes es mouen o estan quiets. Un filòsof capaç de fer una anàlisi conceptual precisa veu clarament què implica un determinat concepte de moviment. 


      Però l’error no és pas aquí, l’error és no entendre que aquest concepte de moviment és inadequat per explicar el món real. 


      En altres paraules, el meu amic considerava la seva intuïció, basada en el seu concepte de moviment, més fiable que el saber acumulat per la humanitat durant els últims quatre segles. 


      El seu error era no adonar-se que la intuïció en què es basa el seu concepte de moviment és el resultat d’una experiència limitada i, com a tal, és només adequat per descriure un àmbit limitat de la realitat (l’àmbit que ens és familiar, formiguetes lentes a la superfície sòlida del petit planeta Terra). 


      El que el meu amic no veia és que els conceptes són producte de l’experiència, i quan l’experiència és limitada, com sempre ho és la nostra, poden resultar inadequats per explicar el món real. 


      El que no veia és que per entendre millor el món hem de permetre que els nostres conceptes evolucionin, per més que, de cop, això vagi en contra de la nostra intuïció. 


      Em fa l’efecte que una part de la filosofia contemporània s’ha enganxat els dits en aquest error: l’error de considerar que els conceptes que tenim són necessàriament adequats per comprendre la realitat, fins i tot més enllà del context en què es van formar aquests conceptes; l’error d’aferrar-se a un esquema conceptual sense adonar-se que potser ja no funciona, a la llum del que veiem, si mirem una mica més enllà. 


      

      Hi ha un segon motiu pel qual us parlo de la relativitat de la velocitat. 


      I és que introdueix una idea que té un paper fonamental en les pàgines que segueixen: hi ha propietats que normalment atribuïm a les coses, però que no concerneixen les coses per elles mateixes sinó que tenen a veure amb les relacions amb altres coses. 


      La velocitat d’un objecte és sempre una propietat de dos objectes: és la velocitat de l’un respecte de l’altre. Tingueu-ho ben present: a partir del capítol següent, tindrà un paper central la idea que propietats que, aparentment, caracteritzen una determinada cosa són, en realitat, relacions entre coses diferents, com és ara el cas de la velocitat. 


      Per descriure les velocitats d’un conjunt de galàxies podem escollir-ne una com a referència. D’aquesta manera, descrivim les galàxies des del punt de vista d’una d’elles. Tindria sentit descriure les velocitats còsmiques absolutes de cada galàxia tal com se’ns mostrarien des de fora del món? No, no en tindria cap, perquè no existeix un «fora del món»; no hi ha cap lloc privilegiat des d’on mirar el món de fora estant. 


      El món sempre el descrivim des de dins. 


      I tenir-ho en compte és molt valuós. Sovint, buscar punts de referència definitius i absoluts des d’on mirar no té sentit. 


      I, per postres, potser ni tan sols té cap utilitat; penseu-hi un moment: de què ens serviria establir si aquesta cadira es mou o no en un sentit absolut? De res. El que de debò ens interessa és saber si algú l’ha moguda o no. Respecte del terra. 


      Ja anirem veient que això serà un motiu recurrent cap al qual ens empenyen moltes branques de la física, des de les intuïcions de Galileu fins a la mecànica quàntica –la qual tracto per fi en el que queda d’aquesta lliçó–; des de la naturalesa del coneixement, que tractaré en la lliçó que ve, fins a la gravitació quàntica, que tractaré en la següent. 


      Però ja us he avorrit prou, estimats lectors, amb la física del passat. Ara ja toca passar a la física d’avui. 


      

      Quàntums 


      

      El descobriment dels fenòmens quàntics és la novetat més estranya de la ciència nova. Alguns fenòmens observats al laboratori15 ens han empès a revisar com pensem la matèria. La física quàntica ha demostrat ser increïblement eficaç per explicar fets sobre el món, des dels més grossos fins als més petits. 


      El preu d’aquest èxit és una revisió conceptual radical. Més radical que el descobriment que la velocitat és relativa. Però, en cert sentit, semblant. 


      Niels Bohr, el gran científic danès que va reflexionar més a fons que ningú sobre el que aquests fenòmens ens diuen del món, va ser qui va entendre la novetat dels fenòmens quàntics. Bohr resumeix l’essència dels fenòmens quàntics en la 


      

      impossibilitat de separar clarament el comportament dels sistemes atòmics de la interacció amb  l’instrument de mesura utilitzat per definir les  condicions en què apareix el fenomen.16 


      L’important en aquestes paraules no és que el sistema sigui «atòmic» o que interactuï amb un «instrument de mesura». Cent anys després de la seva tesi, entenem que la idea de Bohr s’aplica a qualsevol porció de món, «atòmica» o no, i a la seva interacció amb qualsevol altra porció de món, «instrument de mesura» o no. 


      Per tant, hem de reformular les paraules de Bohr de la manera següent: 


      

      Les propietats d’un sistema físic no es poden considerar independentment de les interaccions en què aquestes propietats es manifesten i dels sistemes als quals es manifesten. 


      

      Vet aquí el nucli conceptual de la mecànica quàntica. De vegades això s’anomena «contextualitat», és a dir, dependència (del valor de les variables físiques) del «context», això és, del que ens envolta. Però vegem què significa això. 


      Abans del descobriment dels quàntums, crèiem que podíem pensar el món com a ens format per objectes amb propietats pròpies, independents de tota la resta, i dotats d’un valor definit en cada moment. 


      El materialisme del segle XVIII pensava el món a la manera de Demòcrit: un eixam de partícules, cadascuna amb les seves variables, com ara la posició, que les descriuen. Es tracta d’una imatge del món molt potent, però que no té en compte els fenòmens quàntics.17 Ja va ser qüestionada pel descobriment dels camps elèctrics i magnètics a finals del segle XIX –partícules que viatgen per l’espaii es va esfondrar definitivament a principis del XX. Sí, la realitat és força més complexa. 


      Durant segles i segles, la física i la metafísica han donat per bona la idea que les variables que descriuen una entitat física qualsevol recollien propietats inherents a aquesta entitat. I que aquestes propietats existien independentment de les interaccions amb qualsevol altra entitat. És a dir, que qualsevol objecte, tant si interactua amb una altra entitat com si no, sempre té les seves propietats ben definides. 


      Ara bé, els fenòmens quàntics no són compatibles amb aquesta idea. 


      

      Però intentem posar ordre a tot plegat. La física utilitza el terme genèric «sistema físic» per designar una porció qualsevol de la natura: un àtom, un parell de fotons, un ésser humà, una galàxia...18 Per descriure’n el comportament fem servir «variables», com ara la posició d’un ésser humà, l’energia d’un àtom, la freqüència d’un fotó o l’extensió d’una galàxia.19 S’anomenen «variables» perquè varien: un mateix ésser humà pot estar ara en una posició i després en una altra. 


      Les variables d’un sistema físic es manifesten quan el sistema actua sobre alguna altra cosa: la interacció deixa una traça, que depèn d’aquestes variables. Un home que camina per la sorra hi deixa una traça, que depèn de la seva posició. Un fotó deixa una traça a la nostra retina, que depèn de la seva freqüència i que el nostre ull veu com a color. Etcètera. 


      El salt que ens demana la mecànica quàntica és deixar de pensar que les variables tenen valors definits fins i tot fora d’aquestes interaccions. 


      És a dir, ens demana que pensem que les propietats d’un objecte només són maneres que té l’objecte d’influir en alguna altra cosa. 


      Per a un objecte, tenir una propietat no significa res més que influir en un altre objecte d’una determinada manera. Les propietats d’un objecte són relacions entre objectes: fan referència a interaccions físiques. 


      En resum: la mecànica quàntica és el descobriment que els valors de les variables de qualsevol sistema només són relatius a un altre sistema i només esdevenen en interaccions amb aquest sistema. 


      

      Aquesta lectura dels fenòmens quàntics i de la contextualitat s’anomena «interpretació relacional»,20 perquè les relacions entre sistemes diferents hi tenen una funció central. (Aquesta era la idea que va cridar l’atenció de Bas van Fraassen, en la prehistòria de la meva relació amb els filòsofs de Princeton a què he al·ludit al prefaci.)21 


      La física quàntica ens demana que abandonem una venerable estructura de pensament que durant molt de temps ha sustentat tota la nostra visió del món: la idea que el món es pot pensar com a format per coses que sempre tenen les seves propietats, pròpies i independentment de la resta. 


      Per entendre els fenòmens quàntics, hem de pensar a l’inrevés: que les variables que els descriuen només adquireixen valor en el moment d’una interacció. El valor que prenen és una propietat del parell de sistemes que interactuen. El món està inextricablement interconnectat. 


      

      Intentaré fer-ho tot plegat una mica més concret amb un exemple clàssic, que il·lustra com un objecte no té cap propietat definida quan no interactua: el pas d’un electró a través d’una doble escletxa. És una mica tècnic, així que podeu anar al final del capítol si ho preferiu. No us perdreu res d’essencial. 


      Un electró pot deixar un rastre primer en un costat i després a l’altre d’una paret en què hi ha dues escletxes. Si l’electró sempre tingués una posició ben definida, per passar d’un costat a l’altre travessaria necessàriament per una de les dues escletxes. Però, curiosament, no és així. 


      La qüestió és aquesta: si tanco l’una o l’altra de les dues escletxes, l’electró arriba a punts de la pantalla on no arriba si les dues escletxes estan obertes. 


      Penseu-hi un moment: si l’escletxa dreta està oberta, arriba a un punt P de la pantalla; si

